**לידידינו הבאים לעמונה!**

בעומדנו ערב פינוי הישוב חלילה, שאנו מתפללים ופועלים עדיין שלא יהיה, אנו נדרשים להבהיר לכל הבאים באופן הברור ביותר מה היא הדרך הנכונה לבטא את ההתנגדות הנחרצת שלנו לעוול כלפי אדם וכלפי הארץ. **לא עושים מצוות על ידי עבירות, ולא עושים מצוות בטפשות**. ועל כן, גם ובייחוד במאבק על הארץ, עלינו ללכת בדרכי המוסר וההלכה, ולפעול בחכמה.

**המטרה**: אם חלילה הגענו ליום פינוי רחמנא ליצלן - המטרה שלנו היא לא למנוע אותו. ילדותי לחשוב כך. חשוב שכל אדם שמגיע לכאן - ידע ויפנים זאת, בראש ובראשונה בכדי שלא יחוש אכזבה, וגם בשביל שיבין היטב את גבולות הגזרה של המחאה. המטרה היא להביע בצורה הנחרצת ביותר, בדרך הראויה, את הכאב הגדול שלנו על הריסת הישוב, וכאבה הגדול של הארץ, במחאה עממית רחבה. אנו גם מאמינים שיש בכך בכדי להשפיע השפעה משמעותית לעתיד, שלא יהיו עוד פינויים חלילה.

**המחאה שלנו ערכית ומוסרית**

**אנו מראים במעשינו לציבור כולו**

**את רוחה העמוקה והאיתנה**

**של ארץ ישראל ותורת ישראל**

**את הצפייה שלנו לצדק ומוסר כבני אדם וכיהודים**

**על כן,**

**ההתנגדות שלנו היא התנגדות פסיבית בלבד**

**נאחז באדמת הארץ האהובה ובבתי התושבים**

**אך לא נרים חלילה יד על חייל או שוטר**

**ולא ננהג באלימות אקטיבית, מכל סוג שהיא**

**כל מי שבא לכאן – מחוייב באופן מוחלט לקבל זאת**

**ומי שלא מסוגל לכך - שילך**

הנחיה זאת היא הן ע"פ התורה והמוסר, ע"פ גדולי רבותינו, והן מתוך ההבנה הנכונה של מטרת המחאה. אנו מצפים מכל חייל ושוטר לא לבצע עוול נורא כל כך של גירוש. אולם, רוב ככל החיילים והשוטרים לא גדלו והתחנכו לצערנו על פי תורה, ודרישה זאת מהם היא מעבר ליכולת הבחירה שלהם. על כן: **אין שום היתר לפגוע בהם חלילה**. בייחוד הם, שעוסקים במסירות גדולה בדרך כלל למען בטחונינו ובטחון הציבור. מעבר לכך, יש להבין כי מדובר באירוע ציבורי-לאומי, ואין לדון בו כעל סכסוך בין פרטים. מבחינה מעשית: אנו מעוניינים שישתתפו במחאה כמה שיותר אנשים, והיכולת לעשות זאת תהיה רק אם יהיה ברור שלא תהיה אלימות מכל סוג שהוא, אלא מחאה עממית רחבה ולגיטימית, שתהיה לה בעזרת ה' השפעה ואהדה ציבורית גדולה.

**א. היה בן אדם, היה יהודי. אל תבזה את עצמך ואת כולנו, אל תפגע בעמדה התורנית והמוסרית שכולנו רוצים לבטא. המנע מלקלל, להתלהם, לאיים - זה לא עוזר וזה לא נכון, אתה עלול רק לבזות את עצמך, ואת כולנו.**

**ב. אישה ונערה – הזהרי לשמור על צניעותך וכבודך. אם הגעת למצב שצניעותך נפגעת – פשוט קומי ולכי.**

**ג. אנו מבקשים מכל המבוגרים, ההורים והמחנכים, להיות יחד עם הנוער בשטח, לדבר ולשוחח, ובייחוד – להוביל ולהנהיג אותם באחריות, איש איש בגיזרתו.**

**רב הישוב מטה עמונה**